text: Svinepest-alarm er afblæst
  13 juni 2014 kl. 11.47
  Fødevarestyrelsen har fredag eftermiddag afblæst mistanken om svinepest, der lukkede Danish Crowns slagteri i Horsens nogle timer.
  Slagteriet blev lukket fredag morgen på grund af mistanke om svinepest i en gris fra en fynsk besætning.
  &#8203;Eksperter fra Fødevarestyrelsen har besøgt det lukkede slagteri og den besætning, hvor grisen stammede fra. Undersøgelser viste, at grisen på slagteriet formodentlig døde at kredsløbssvigt. Der var heller ingen tegn på svinepest i den besætning, hvor grisen kom fra. Alle restriktioner for besætning og slagteri er derfor ophævet.
  Den midlertidige lukning er normal procedure ved mistanke om klassisk svinepest. Svinepest er ikke farligt for mennesker.
  